KIRJALLINEN KYSYMYS P-2019/99

esittäjä(t): Astrid Thors (ELDR) komissiolle

(29. lokakuuta 1999)

Aihe: EU-Phare R09893-02: Romanian lastensuojelualan uudistusten tukeminen

Komissio on keskeyttänyt Romanian lastenhuoltoalan rakenteellisia uudistuksia koskevan tukiohjelman tarjouspyyntömenettelyn. Komissio suuntaa Romanian lastenhuoltoon varatun talousarvion (10 miljoonaa euroa) kokonaisuudessaan laitoksissa elävien lapsien elintarvikkeisiin, lääkkeisiin yms. Vastaava budjettivarojen siirto tehtiin myös vuonna 1999.

Romanialaiset lapset elävät erityisen hankalissa oloissa, jotka edellyttävät sekä lyhyen aikavälin huoltotoimia että pitkän aikavälin uudistuksia lasten oikeuksien ja huolenpidon turvaamiseksi. Budjettivarojen uudelleen siirtäminen estää pitkän aikavälin uudistusten täytäntöönpanon. Tämä viivyttää siis juuri niitä uudistuksia, joita pidettiin laajentumisstrategiaa käsittelevässä komission asiakirjassa välttämätttöminä, jotta Romanian kanssa voitaisiin käynnistää neuvottelut unionin jäsenyydestä. Komission puheenjohtaja korosti erityisesti näitä ehtoja käyttäessään alustavan puheenvuoron laajentumisesta Euroopan parlamentissa 13. lokakuuta 1999.

Eikö lastenhuoltoalan rakenteellisia uudistuksia varten annettavan tuen keskeyttäminen ole ristiriidassa sen kanssa, että komissio on asettanut kyseiset uudistukset ensisijaiseksi tavoitteeksi? Eikö Romanian laitoksissa elävien lasten lyhyen aikavälin huolenpitoa voida turvata muilla varoilla, jolloin ei vaarannettaisi pitkän aikavälin uudistustyötä? Milloin komissio aikoo käsitellä uudelleen uudistuksia varten annettavaa tukea?

Günter Verheugenin komission puolesta antama vastaus

(24. marraskuuta 1999)

Vuoden 1997 komission lausunnossa(1) ja sen jälkeisissä määräaikaiskertomuksissa(2) on korostettu lastenhuollon vaikeaa tilannetta Romaniassa. Phare-ohjelmasta on myönnetty varoja 1990-luvun alusta lähtien ensin humanitaarisena apuna ja myöhemmin on keskitytty valmistelemaan lastensuojelualan uudistamista. Komissio on aina toiminut lastenhuollon hyväksi sekä lyhyellä että pitkällä aikavälillä Romaniassa.

Kaikissa lastenhuoltolaitoksissa elinolosuhteet ovat huonontuneet hälyttävästi vuonna 1999 rahoituksellisten ja hallinnollisten ongelmien johdosta. Romanian pääministeri Vasile pyysi toukokuussa 1999 kiireellistä apua. Komission pyynnöstä tarkastajia on käynyt laitoksissa identifioimassa humanitaarisia tarpeita, ja he ovat raportoineet, että vaikka olosuhteet eivät ole yhtä huonot kaikissa laitoksissa, yleistilanne kesällä 1999 oli infrastruktuurin, hygienian, lääkäripalvelujen, ravinnon ja yleisen avun osalta epätyydyttävä.

Hyvin vakavassa humanitaarisessa tilanteessa komissio on parhaansa mukaan saanut liikkeelle nopeasti varoja. Komission humanitaarisen avun toimisto (ECHO) aloitti 1,75 miljoonan euron ohjelman, mutta lisävaroja tarvittiin paljon enemmän. Tehokkain tapa saada liikkeelle Phare-ohjelman varoja oli peruuttaa tarjouspyyntö, jotta saatiin 8,5 miljoonaa euroa 10 miljoonasta eurosta heti käytettäväksi perustarpeisiin. Elintarvikkeita, vitamiineja ja muita perustarvikkeita toimitetaan yhdeksän kuukauden ajan 157 suurimmassa hädässä olevaan lastenhuoltolaitokseen. Myönnetyistä varoista voidaan tehdä myös lämmityksen, kattojen ja saniteettitilojen peruskorjauksia. Samanaikaisesti komissio on painostanut Romanian viranomaisia perustamaan kaikista huollossa olevista lapsista vastuussa olevan yhden viranomaisen, antamaan riittävästi varoja valtion talousarviosta ja toteuttamaan pitkän aikavälin lastenhuoltostrategioita, jotka perustuvat kansainvälisiin normeihin ja käytäntöön. Jäljelle jäävä 1,5 miljoonaa euroa käytetään teknisen avun ryhmän perustamiseen Romaniaan valvomaan humanitaarisen avun käyttöä, tukemaan mainittua yhtä viranomaista ja auttamaan Romaniaa säätämään asianmukaiset normit kaikille lastenkoteina toimiville lastenhuoltolaitoksille.

Vuoden 1999 Phare-ohjelman talousarviosta 25 miljoonaa euroa on vielä myönnetty lastensuojeluun. Tästä määrästä osa käytetään viranomaisten auttamiseen lastenhuoltoalan rakennemuutoksessa ja osa tarvitaan perustarvikkeiden hankintaan. Varojen jakamispäätös perustuu humanitaarisen avun käyttöä valvovan teknisen avun ryhmän antamiin tietoihin. Uudistus, joka perustuu lastensuojelun vastuun hajauttamiseen paikallisviranomaisille, ja uusien lastensuojelupalvelujen kehittäminen tarjoavat vaihtoehdon perinteiselle lähestymistavalle sijoittaa lapsia laitoksiin ja ne johtavat mahdollisesti siihen, että olemassa oleviin laitoksiin sijoitettujen lasten määrä vähenee.

(1) KOM(97) 2003 lopullinen.

(2) KOM(1999) 510 lopullinen.